[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.4.2009

KOM(2009) 191 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af Edicom II-programmet (2001-2005) {SEK(2009) 527 endelig}

(forelagt af Kommissionen)

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse n af Edicom II-programmet (2001-2005)

INDHOLDSFORTEGNELSE

RAPPORT FRA KOMMISSIONEN TIL EUROPA-PARLAMENTET OG RÅDET om gennemførelsen af Edicom II-programmet (2001-2005) 1

1. Indledning 3

2. Evaluering på grundlag af de enkelte kriterier 4

2.1. Relevans 4

2.2. Resultater 4

2.3. Effektivitet 7

2.4. Nytteværdi 8

2.5. Bæredygtighed 9

3. Anbefalinger for fremtiden 9

4. Anbefalinger angående forvaltning 10

5. Forbindelser til andre fællesskabsprogrammer 11

6. Konklusioner 11

1. INDLEDNING

Med oprettelsen af det indre marked i 1993 blev toldformaliteterne mellem EU's medlemsstater afskaffet, og Intrastat-systemet blev indført til overvågning af varebevægelserne mellem medlemsstaterne. Det nye system erstattede toldoplysningerne med data, der indsamledes direkte hos virksomheder ved månedlige undersøgelser. Statistik over handelen mellem medlemsstaterne og tredjelande var fortsat primært baseret på toldoplysninger.

For at tage højde for disse ændringer vedtog Rådet beslutning 96/715/EF af 9. december 1996 om datanet mellem administrationer til brug i forbindelse med statistikker over udveksling af goder mellem medlemsstater (Edicom I-programmet[1]). Edicom I lettede omdannelsen til et interoperabelt system på europæisk plan til indsamling, udarbejdelse og udbredelse af statistiske oplysninger om varehandel.

Ved Edicom I-programmets afslutning oplevede Fællesskabet et stigende behov for hurtige, pålidelige og nøjagtige makroøkonomiske oplysninger. I nært samarbejde med de nationale myndigheder udarbejdede Eurostat et strategidokument for at forbedre det eksisterende system og træffe forberedelser til en forlængelse af det.

Strategidokumentet blev godkendt af Udvalget for det Statistiske Program og Udvalget for Statistikker over Varehandelen mellem Medlemsstaterne.

På grundlag af Kommissionens forhåndsevaluering vedtog Europa-Parlamentet og Rådet beslutning nr. 507/2001/EF af 12. marts 2001 om en række foranstaltninger vedrørende det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande (Edicom II-programmet[2]).

Det nye program har følgende generelle målsætninger:

- at fremme en så moderne, rationel og effektiv opbygning af det statistiske net som muligt og at indføre de nødvendige foranstaltninger til forbedring og harmonisering af metoderne

- at videreudvikle de eksisterende edb-værktøjer til indsamling, udarbejdelse, indberetning og udbredelse af statistiske data, idet der tages hensyn til den seneste teknologiske udvikling og den bedste omkostningseffektivitet.

Til opfyldelse af de generelle målsætninger blev der fastlagt 6 operationelle målsætninger opdelt i 13 foranstaltninger.

Formålet med denne rapport er at gøre rede for gennemførelsen af Edicom II-programmet, jf. artikel 5, stk. 2, i beslutning nr. 507/2001/EF. Evalueringen er foretaget på grundlag af standardkriterierne: relevans, resultater, effektivitet, nytteværdi og bæredygtighed.

2. EVALUERING PÅ GRUNDLAG AF DE ENKELTE KRITERIER

2.1. Relevans

Beslutningen om at iværksætte det andet Edicom-program er meget relevant, eftersom programmet fokuserer på konkrete behov og problemer. I denne forbindelse bør især nævnes følgende:

- De foranstaltninger, der blev gennemført under Edicom I-programmet, forbedrede i stort omfang kvaliteten af statistikkerne over samhandelen inden for Fællesskabet. Der blev imidlertid indkredset yderligere områder, som vil kunne forbedres, ligesom der blev konstateret et stigende behov for makroøkonomiske handelsoplysninger.

- Den Europæiske Centralbank (ECB) har påpeget, at aktuelle, pålidelige og nøjagtige udenrigshandelsstatistikker bør indgå i en handlingsplan om statistikbehov.

- Det var nødvendigt at forsætte arbejdet med forenklingen af Intrastat for at mindske virksomhedernes og myndighedernes byrde uden at forringe kvaliteten af udenrigshandelsstatistikkerne.

- Moderniseringen af det transeuropæiske net til indsamling, udarbejdelse og udbredelse af handelsstatistikker ville ikke kunne gennemføres i tilstrækkelig grad og omkostningseffektivt af de enkelte medlemsstater; det var derfor nødvendigt at iværksætte et fællesskabsprogram for at sikre harmoniserede løsninger og opnå stordriftsfordele.

Edicom II-programmet blev derfor udformet for at tilgodese brede målgrupper: myndigheder og virksomheder samt institutionelle og private brugere af udenrigshandelsstatistikker.

Eftersom det er vanskeligt at udstikke strategiske retningslinjer fem år frem i tiden, bør det nævnes, at programmet er blevet fastlagt med strategisk fremsyn. I evalueringen indgår også Kommissionens og medlemsstaternes forvaltningsmæssige og tekniske kompetence ved gennemførelsen og udviklingen af programmet.

2.2. Resultater

Med Edicom II blev der i overensstemmelse med forhåndsevalueringen opnået bemærkelsesværdige resultater. Det var vanskeligt at fastlægge en fælles EU-platform for udarbejdelsen af udenrigshandelsstatistikker som følge af markante forskelle mellem de enkelte medlemsstaters teknologiske og administrative systemer .

I det følgende gøres der rede for de vigtigste resultater, der er opnået i overensstemmelse med Edicom-beslutningens generelle målsætninger. Angående en mere detaljeret gennemgang af resultaterne henvises til den endelige rapport om gennemførelsen af Edicom II-programmet (arbejdsdokument fra Kommissionens tjenestegrene).

Målsætning 1: "Udvikling af et transeuropæisk net med henblik på at producere statistisk information, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes".

Forbedring af datatilgængeligheden og -kvaliteten har været hovedmålsætningen set i forhold til antallet af projekter, der er gennemført som led i Edicom II-programmet.

Hovedparten af medlemsstaterne har foretaget sammenlignende undersøgelser og udviklet og gennemført avancerede estimationsmetoder. Ved programmets afslutning var alle medlemsstater i stand til at overholde fristen på 40 dage for indberetning af månedlige aggregerede data til Eurostat. I nogle tilfælde var der dog stadig ret betydelige forskellige mellem de foreløbige og endelige tal, hvoraf det tydeligt fremgår, at der skal gøres en indsats på dette område.

På centralt niveau udviklede Eurostat metoder og it-programmer til estimation af intra-EU- og extra-EU-aggregater for medlemsstater, som ikke kan forventes at overholde indberetningsfristen.

Aktualiteten og nøjagtigheden af de detaljerede data, der indberettes til Eurostat, er også blevet forbedret. I 2005 indberettede medlemsstaterne således deres Intrastat- og Extrastat-data henholdsvis 8 og 3 dage før tiden i gennemsnit. Der blev udviklet nye validitets- og troværdighedskontroller og foretaget forbedringer i de estimationsmetoder, der anvendes i tilfælde af manglende svar og til beregning af handel under tærskelværdierne, således at udenrigshandelsstatistikkernes kvalitet generelt er blevet forbedret. Ved hjælp af disse kontrolmetoder kunne Eurostat også udarbejde kvalitetsrapporter om medlemsstaternes detaljerede handels data.

Omfanget af skævheder i samhandelen inden for EU på aggregeret niveau er blevet mindsket, mens der i de detaljerede data stadig er alvorlige fejl. Der foretages nu systematiske sammenligninger mellem Intrastat-data og momsdata og data fra momsinformationsudvekslingssystemet VIES.

Målsætning 2: "Udvikling af et transeuropæisk net med henblik på at producere statistiske data, der er relevante, og som opfylder brugernes nye behov i forbindelse med Den Økonomiske og Monetære Union og udviklingen i det internationale økonomiske miljø".

Der er blevet udviklet nye konjunkturindikatorer og statistiske produkter til opfyldelse af brugernes behov. Behandlingen af fortrolige oplysninger på nationalt og europæisk plan er blevet forbedret.

Eurostat har udviklet og indført en ny applikation til udarbejdelse af enhedsværdiindeks og mængdeindeks. Medlemsstaterne har for at imødekomme ECB's behov primært fokuseret på prisindeks for importen fra lande uden for euroområdet.

Der er blevet udviklet nye metoder og værktøjer til udarbejdelse og offentliggørelse af sæsonkorrigerede data på månedsbasis for Fællesskabet (EU og euroområdet) og medlemsstaterne.

Kun nogle medlemsstater har foretaget tidsserieanalyser og regulering af statistiske værdier. Man har endnu ikke afsluttet evalueringen af medlemsstaternes bedste praksis med henblik på at sikre, at handelsbalancen er konsistent med betalingsbalancen og nationalregnskabet.

På europæisk plan er der blevet fastlagt metodologiske retningslinjer for fælles indsamling og fremlægning af udenrigshandels- og erhvervsstrukturstatistik. Offentliggørelsen af resultaterne af pilotundersøgelser, som flere medlemsstater har foretaget, gjorde det muligt at analysere udenrigshandelen på grundlag af virksomhedskarakteristika.

Nogle medlemsstater har inden for statistikker over virksomhedernes interne handel opnået resultater, som er opmuntrende for videreudviklingen af EU-statistikker.

Målsætning 3: "Bedre integrering af statistikkerne over udveksling af goder i det overordnede statistiske system, både på fællesskabsplan og internationalt plan, og tilpasningen af dem til udviklingen i det administrative miljø".

De fleste medlemsstater har gennemført foranstaltninger, som skal forbedre tilgængeligheden og kvaliteten af deres handelsregistre. Næsten halvdelen af medlemsstaterne fører ikke noget Extrastat-register, eftersom det ikke er obligatorisk.

I flere medlemsstater er samarbejdet mellem de statistiske kontorer og toldmyndighederne blevet styrket. Der er blevet indført ordninger for interaktive korrektioner i Extrastat-angivelser, og man har undersøgt mulighederne for at udtrække yderligere oplysninger fra tolddokumenter med minimale omkostninger.

Der er blevet foretaget undersøgelser for at vurdere brugernes behov og Intrastat-systemets byrder for leverandørerne af statistiske oplysninger. Undersøgelserne af mulige forenklinger var koncentreret om indførelsen af et envejsrapporteringssystem, forenklingstærskler og mindre detaljerede produktoplysninger. Der har været afholdt seminarer om e-læringsapplikationer for leverandører af statistiske oplysninger for at forbedre kvaliteten af Intrastat-angivelserne og gøre dem mere fyldestgørende.

Målsætning 4: "Forbedringen af den service, der tilbydes myndighederne og informationsleverandørerne og -brugerne, ved at stille samtlige disponible statistikker og metadata om udveksling af goder til rådighed for dem".

Der er blevet mobiliseret ressourcer for at skabe et velstruktureret og omfattende informationssystem i Eurostat og medlemsstaterne.

Ved hjælp af nye automatiserede procedurer kunne offentliggørelsen af de makroøkonomiske og sæsonjusterede data rykkes fem dage frem for at imødekomme brugernes og især ECB's ønsker. Det videre udviklingsarbejde er koncentreret om formidlingen af de detaljerede data. Indholdet og teknologien i Eurostats Comext-database blev forbedret. Der blev udviklet et nyt formidlingssystem (Easy Comext), som gav offentligheden mulighed for at se og udtrække detaljerede handelsdata fra medlemsstaterne.

På centralt niveau blev der udviklet særlige værktøjer til hurtig og brugervenlig adgang til nomenklaturer, forklarende bemærkninger, metadata og andre lignende produkter, som blev stillet til rådighed for medlemsstaterne. For embedsmænd fra Kommissionen og medlemsstaterne blev der afholdt månedlige uddannelseskurser i Comext.

Målsætning 5: "Udvikling og fremme af værktøjer til indsamling af information om udveksling af goder, idet der tages hensyn til den seneste teknologiske udvikling, for at forbedre de funktionaliteter, som tilbydes de oplysningspligtige".

Det lykkedes Eurostat og medlemsstaterne at udvikle og indføre nye værktøjer og standardiserede indberetningsformater for indsamlingen af data. Der blev især lagt vægt på udviklingen af webbaserede systemer, hvilket de europæiske virksomheder hilste velkommen. Derved kunne der opnås en betydelig reducering af omkostningerne og forbedringer i datakvaliteten og -aktualiteten. Ca. 100 000 leverandører af statistiske oplysninger indsendte hver måned Intrastat-angivelser via internettet, og forbruget af papirformularer kunne derved reduceres med 30 %.

Offline-pakken IDEP/CN8 til indsamling af Intrastat-data blev anvendt på centralt niveau frem til 2004. Herefter anvendte nogle medlemsstater en opgraderet version, mens andre udviklede alternative systemer.

Målsætning 6: "Gennemførelse af Edicom-foranstaltningerne som led i et integreret projekt. Anvendelse af fælles normer og standarder, således at de forskellige værktøjer er interoperable. De forskellige systemmoduler bør kunne integreres i netværk, således at de forskellige interesserede parter kan anvende dem alle eller nogle af dem".

Særlige foranstaltninger blev iværksat for at modernisere de forskellige elementer af det tværeuropæiske net inden for Kommissionen og i medlemsstaterne. Som led i XT/NET-projektet blev der udviklet flere indbyrdes forbundne værktøjer, som blev stillet til rådighed for medlemsstaterne.

XT/NET-projektet var tænkt som et udgangspunkt for udviklingen af et ensartet og fuldt integreret informationssystem. Systemet, der er baseret på en række fælles regler, gør det muligt at overdrage ansvaret for datavalideringen fra Eurostat til medlemsstaterne.

2.3. Effektivitet

Edicom-programmet blev gennemført i overensstemmelse med de særlige betingelser herfor i beslutning nr. 507/2001/EF. Kommissionen var ansvarlig for forvaltning af programmet med bistand fra Intrastat- og Extrastat-udvalget.

Eurostats kontorer, der beskæftiger sig med udenrigshandelsstatistik, var ansvarlige for programmet undtagen de foranstaltninger, der vedrørte den centraliserede it-udvikling. Disse var overdraget til kontoret med ansvar for it-systemer til statistikproduktion.

De samlede udgifter til gennemførelse af Edicom-programmet beløb sig til 31,2 mio. EUR eller 61 % af budgettet. Programmets gennemførelse blev i et vist omfang påvirket af krisen i Eurostat, der førte til en væsentlig nedbremsning i de centraliserede aktiviteter i løbet af 2003 og 2004. Efter EU's udvidelse i maj 2004 blev flere medlemsstater omfattet af programmet, uden at det oprindelige budget blev ændret.

I alt blev 393 centrale og decentrale projekter gennemført af private virksomheder (på Eurostats vegne) og af medlemsstaterne. Desuden blev 19 projekter opgivet - i de fleste tilfælde af medlemsstaterne som følge af personalemangel og/eller yderst komplekse målsætninger.

Medlemsstaterne fuldførte 72 % af alle projekter. De finansielle midler blev imidlertid fordelt næsten ligeligt mellem decentrale og centrale projekter. Ca. 90 % af de samlede udgifter til decentrale projekter blev finansieret af tilskud, mens de centrale projekter tildeltes private virksomheder på grundlag af udbud.

Med hensyn til programmets indhold var det koncentreret om primært to hovedområder: forbedring af kvaliteten (målsætning 1) og udvikling af værktøjer til indsamling af information (målsætning 5). Disse to målsætninger resulterede i gennemførelsen af henholdsvis 124 og 84 projekter svarende til 21 % og 25 % af de samlede udgifter.

Udgifternes fordeling på målsætninger er i overensstemmelse med skønnene i bilag II til Edicom-beslutningen undtagen målsætning 3 og 5. Den tekniske og administrative bistand tegnede sig for 5 % af de samlede budgetterede udgifter.

Edicom-projekterne blev evalueret på grundlag af midtvejsrapporter og endelige rapporter, der blev forelagt for Kommissionen. Eftersom der blev udarbejdet gennemsnitligt 160 rapporter om året kunne Eurostat nøje overvåge alle aktiviteter, uden at der dog var mulighed for at vurdere medlemsstaternes arbejde på stedet. Gennemførelsen af centrale kontrakter blev evalueret på basis af månedlige møder med kontrahenterne.

Projektrapporterne blev uploadet til Kommissionens offentligt tilgængelige Circa-system og blev gjort tilgængeligt online for registrerede brugere. Derved fik nationale myndigheder mulighed for at få kendskab til andre myndigheders undersøgelsesresultater og løsninger og anvende disse oplysninger som udgangspunkt for deres egne undersøgelser. Udvekslingen af viden skete via studiebesøg og seminarer om udvalgte emner.

Programmet har i stort omfang bidraget til at forbedre det transeuropæiske net til indsamling, udarbejdelse og udbredelse af statistikker over udveksling af goder. På nogle områder havde medlemsstaterne problemer med at ændre deres nationale systemer, hvilket gjorde det vanskeligt at udnytte programmets muligheder fuldt ud.

Alt i alt blev Edicom-programmets målsætninger opfyldt med rimelige omkostninger. Mod forventning kunne det konstateres, at der til trods for den høje specialiseringsgrad blev beregnet betydeligt lavere honorarer for arbejde, der skulle leveres inden for handelsstatistik, end for arbejde af mere almen karakter (f.eks. skat, finans, HR mv.). Meget af projektarbejdet blev udført af embedsmænd i medlemsstaterne og dermed til lavere lønninger end til internationalt personale.

2.4. Nytteværdi

Edicom-programmet var et uundværligt redskab til forbedring af aktualiteten, nøjagtigheden, tilgængeligheden og harmoniseringen af udenrigshandelsstatistikken, der udarbejdes af medlemsstaterne.

Der blev etableret de første elementer i et indbyrdes forbundet, transeuropæisk informationsnetværk, eftersom medlemsstaterne blev opfordret til at indføre fælles regler og standarder. Målet vil være, at nationale data kun lagres i medlemsstaterne, således at man undgår den nuværende overlapning af data på Eurostat-niveau.

I enkelte tilfælde kunne målet om indførelse af standardmetoder i alle medlemsstater ikke realiseres, især når der var store forskelle i det teknologiske og administrative miljø.

Programmet gav resultater, som medlemsstaterne ikke selv kunne have opnået. Medlemsstaterne ville på egen hånd have tøvet med at investere store summer i fremtidens teknologi eller i ændringer i deres nationale systemer.

2.5. Bæredygtighed

De fremskridt, der er opnået med Edicom-programmet, skulle også skabe fordele på lang sigt. Konkrete resultater på kort sigt er allerede synlige, og de positive virkninger heraf vil sandsynligvis fortsætte på mellemlang og lang sigt.

Der er opnået forskellige typer resultater på området bæredygtighed. Den første gruppe foranstaltninger omfattende pilotundersøgelser, kvalitetsevalueringer, vurdering af behov og tilfredshed frembragte resultater på kort sigt til nytte for de politiske beslutningstagere.

Forskning i statistiske metoder og udviklingen af nye statistiske værktøjer resulterede i løsninger, som er blevet gennemført af Kommissionen og medlemsstaterne, og som medførte fordele på lang sigt uden anvendelse af ekstra ressourcer. På mellemlang sigt vil det kræve flere finansielle midler at udvikle elektroniske dataindsamlings- og formidlingsinstrumenter for at sikre samme standard og anvendelsesniveau i alle medlemsstater.

Det meget strategisk vigtige XT NET-projekt til etablering af et fuldt integreret europæisk netværk skal være genstand for et særligt program, som har til formål at indføre det i Den Europæiske Union.

Generelt bør det nævnes, at statistikker produceres i et miljø, som til stadighed er under forandring. Det er derfor nødvendigt at overvåge det statistiske system nøje og løbende, navnlig hvad angår dækning og datakvalitet. Ændringer i økonomien, nye brugerbehov og den teknologiske udvikling kræver regelmæssig tilpasning af systemet på mellemlang til lang sigt.

3. ANBEFALINGER FOR FREMTIDEN

Med Edicom II blev der opnået betydelige resultater, men forbedringen af det statistiske system bør være en kontinuerlig proces. Ved udarbejdelsen af et eventuelt nyt program bør der tages højde for følgende punkter:

- medlemsstaterne deltog ikke i alle Edicom-foranstaltninger som følge af personalemangel

- systemer og metodologi kan stadig forbedres

- alle nye medlemsstater bør deltage i lignende projekter for at forbedre deres datakvalitet og for bedre at kunne integreres i det europæiske statistiske system

- foranstaltningerne til øget automatisering af dataindsamlingsværktøjer bør videreføres

- rammerne for et fuldt integreret europæisk netværk til produktion af udenrigshandelsstatistik blev fastlagt, men systemet er endnu ikke fuldt operationelt.

Et nyt program kan eventuelt indeholde følgende hovedområder:

- fortsættelse af arbejdet med estimationsmetoder og metoder til udarbejdelse af korttidsprognoser, behandling af fortrolighed, statistisk værdi, handelsregistre, virksomhedernes interne handel og globalisering

- foranstaltninger til forbedring af samarbejdet mellem medlemsstaterne og Eurostat om indsamling og indberetning af basale oplysninger bør gennemføres via et sikkert netværk

- undersøgelser vedrørende indførelse af fremtidens teknologi

- yderligere harmonisering af dataindsamlingssystemer på EU-niveau og tilpasning af værktøjer til etablering af et fuldt integreret og harmoniseret statistisk system.

4. ANBEFALINGER ANGÅENDE FORVALTNING

Erfaringerne fra Edicom II-programmet har vist, at langsigtede programmer kun kan gennemføres effektivt, hvis de nødvendige ressourcer fastsættes korrekt og er rettidigt til rådighed. Den sene vedtagelse af Kommissionens finansieringsafgørelse i 2003 og udskydelsen af visse foranstaltninger under Edicom-programmet for 2003 i henhold til Kommissionens anvisninger har vist, hvor afhængigt programmet er af eksterne begivenheder eller afgørelser.

Programmet skulle efter planen løbe i fem år, men varede reelt længere, hvis man medregner den tid, der medgik til strategisk planlægning, udførelse af opgaverne og den administrative afslutning af projekterne.

Under programforløbet var det nødvendigt at forvalte en stor mængde oplysninger. Strømmen af oplysninger indebar behandling af en lang række officielle dokumenter, rapporter og meddelelser. Endvidere var de finansielle procedurer for fordeling af tilskud til medlemsstaterne og tildeling af kontrakter til virksomheder arbejdskrævende.

De hyppige personaleudskiftninger i Kommissionen påvirkede i et vist omfang programmets forvaltning, navnlig i de tilfælde, hvor overførslen af knowhow og ansvar ikke var hensigtsmæssigt organiseret. Dette vanskeliggjorde evalueringen, da oplysninger kun i et vist omfang eller slet ikke var tilgængelige.

For at undgå disse problemer i fremtiden bør Kommissionen indføre et komplet projektforvaltningssystem, hvortil udvalgte brugere med forskellige kompetenceniveauer har adgang.

I de fleste tilfælde var det projektledere fra Eurostat og personale fra de nationale myndigheder, som arbejdede med Edicom-projekterne ud over deres daglige opgaver. Medlemsstaterne var ofte ude for, at de manglede personale til at gennemføre yderligere Edicom-projekter. I nogle medlemsstater var det på grund af de nationale regler ikke muligt at ansætte midlertidig arbejdskraft.

Værdien af teknisk og administrativ bistand bør ikke undervurderes, og en sådan bistand bør være knyttet til de langfristede programmer i hele løbetiden. Det samme gælder for evalueringsarbejdet, eftersom det vil være yderst vanskeligt at vurdere resultaterne, hvis ikke resultatindikatorerne indsamles og overvåges regelmæssigt. Den efterfølgende evaluering bør først påbegyndes, når alle tekniske og administrative oplysninger foreligger, dvs. ca. tre år efter godkendelsen af det sidste årlige arbejdsprogram.

5. FORBINDELSER TIL ANDRE FÆLLESSKABSPROGRAMMER

I henhold til artikel 5 i Edicom-beslutningen skal der som led i evalueringen foretages en vurdering af synergien med andre fællesskabsaktiviteter. Der var klare forbindelser til DSIS-projektet (distribuerede, statistiske informationstjenester) og eDAMIS (elektronisk dataflow- og informationssystem) under IDA-programmet (programmet for elektronisk dataudveksling mellem administrationer).

Eurostat og medlemsstaterne anvendte komponenter udviklet i forbindelse med IDA-projekter til forbedring af dataindberetningen, forvaltningen og lagringen af udenrigshandelsstatistik. Indførelsen af nye standardiserede protokoller lettede udvekslingen og formidlingen af strukturerede data mellem de forskellige informationssystemer og brugere. Endvidere har den via IDA udviklede generiske tjeneste Circa været anvendt som fælles platform for Eurostat og medlemsstaterne til lagring og udveksling af rapporter og værktøjer, som er blevet til i forbindelse med Edicom-undersøgelser.

Resultaterne af Edicom II kan anses for at være i overensstemmelse med målsætningerne for e-forvaltning under e-TEN-programmet, som skulle fremme etableringen af transeuropæiske e-tjenester. Eksempler herpå er udviklingen af Intrastat-webformularer og gratis webformidling af udenrigshandelsstatistikker via nationale websteder og Eurostats database Easy Comext.

6. KONKLUSIONER

Resultaterne af Edicom II-programmet gjorde det muligt at foretage en betydelig modernisering af det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande.

Programmet løb i perioden 2001-2005, men de administrative opgaver varede frem til 2008. Eurostat og medlemsstater gennemførte i alt 393 projekter, som beløb sig til 31,2 mio. EUR eller 61 % af det samlede budget, der var fastlagt i Edicom-beslutningen.

Kommissionen og medlemsstaterne udviklede nye it-teknologier og webbaserede løsninger til fordel for leverandørerne af statistiske oplysninger, de relevante myndigheder og brugerne.

Handelsstatistikker af høj kvalitet udarbejdes hurtigere og omkostningseffektivt, og der er blevet udviklet nye statistikprodukter, som opfylder institutionelle og private brugeres behov. Statistiske oplysninger er blevet stillet gratis til rådighed for alle brugere. Både Eurostat og de enkelte medlemsstater opnåede en bedre udnyttelse af ressourcerne.

Det fremgår af undersøgelser af forenklingen af Intrastat, at leverandørerne af statistiske oplysninger fandt den byrde, der følger af Intrastat-indberetningerne, acceptabel. I fremtiden bør forenklingsarbejdet koncentreres om vedligeholdelse eller forbedring af datakvaliteten til fordel for brugerne.

På centralt niveau er der blevet udviklet it-værktøjer, som medlemsstaterne har fået stillet til rådighed til etablering af grundlaget for et fuldt integreret og interoperabelt europæisk system. Arbejdet med gennemførelsen af systemet er ikke helt afsluttet, da medlemsstaterne har vanskeligt ved at tilpasse deres nationale systemer.

Der er opnået mange opmuntrende resultater, men der er stadig en del mangler, som må afhjælpes via fremtidige programmer.

[pic] Fig. 1: Forslag til et programforvaltningssystem

[1] EFT L 327 af 18.12.1996, s. 34.

[2] EFT L 76 af 16.3.2001, s. 1.